KIRJALLINEN KYSYMYS E-2625/99 esittäjä(t): Cristiana Muscardini (UEN) komissiolle. Yhteisön varat Umbrian maanjäristyksen uhrien auttamiseksi.



Virallinen lehti nro 303 E , 24/10/2000 s. 0084 - 0085



KIRJALLINEN KYSYMYS E-2625/99 esittäjä(t): Cristiana Muscardini (UEN) komissiolle (12. tammikuuta 2000) Aihe: Yhteisön varat Umbrian maanjäristyksen uhrien auttamiseksi Umbrian syyskuussa 1997 mullistaneesta maanjäristyksestä saakka tuhannet järistyksien vuoksi kotinsa menettäneet kansalaiset elävät vieläkin parakeissa. Maanjäristysalueen jälleenrakentamista, muutamia historiallisia muistomerkkejä lukuun ottamatta, ei ole vieläkään aloitettu, ja asukkaat ovat uuden talven kynnyksellä uupuneita. Euroopan unioni on varannut varoja tällaisten luonnonkatastrofien uhrien auttamiseksi. Voisiko komissio kertoa, 1. onko se itse asiassa myöntänyt Italian valtiolle varoja vuonna 1997 tapahtuneen maanjäristyksen vuoksi? 2. kuinka paljon tällaisia avustuksia on annettu? 3. mihin kyseiset varat oli tarkoitus käyttää? 4. mihin avustukset todellisuudessa käytettiin? 5. aikooko se perustaa maanjäristyksen uhreja auttavien henkilöiden oikeuksia käsittelevän tutkintakomitean, jonka tehtävänä on tarkastaa, että yhteisön varat on todella käytetty evakuoitujen auttamiseen ja alueen jälleenrakentamiseen? Franz Fischlerin komission puolesta antama vastaus (17. helmikuuta 2000) Kansalliset viranomaiset ja komissio vahvistivat tavoitteeseen 5b perustuvia yhteisön rakenteellisia toimenpiteitä Marchen ja Umbrian alueilla koskevien yhtenäisten ohjelma-asiakirjojen (YOA) hyväksymisestä tehtyjen päätösten muuttamisesta 4.8.1998 tehdyillä komission päätöksillä kyseisiin yhtenäisiin ohjelma-asiakirjoihin perustuvat uudet toimenpiteet, joiden tarkoituksena on auttaa vuoden 1997 maanjäristyksen koettelemien alueiden jälleenrakentamista. Edellä mainituissa päätöksissä säädettiin 500 miljoonan euron ylimääräisten rahoitusvarojen myöntämisestä siten, että 325 miljoonaa euroa myönnettiin Umbrian alueen yhtenäisen ohjelma-asiakirjan perusteella ja 175 Marchen alueen yhtenäisen ohjelma-asiakirjan perusteella. Varat saatiin erityisesti Italian muiden alueiden yhteisvastuuavustuksesta. Kyseiset alueet olivat suostuneet vähentämään niiden käytössä olevien yhteisön varojen alkuperäistä määrää. Pelkästään Umbrian alueelle myönnetty Euroopan maatalouden ohjaus- ja tukirahaston (EMOTR) rahoitusosuus oli 190 miljoonaa euroa ja EAKR:n osuus 102 miljoonaa euroa. Euroopan sosiaalisrahastosta (ESR) rahoitetaan kohdennettuja koulutustoimia jäljelle jääneellä osuudella. Varojen suuntaamisesta näillä kahdella alueella voin todeta, että EMOTR:sta yhteisrahoitettujen toimenpiteiden tarkoituksena on maatalouden tuotantomahdollisuuksien, maanviljelijöiden pääasiallisten asuntojen ja maaseudun infrastruktuurin kunnostaminen sekä maaseudun kylien arkkitehtonisen perinnön jälleenrakentaminen. EAKR:sta yhteisrahoitettujen toimenpiteiden tarkoituksena on muun kuin maataloustuotannon tuotantomahdollisuuksien kohentaminen sekä pieniin ja keskisuuriin yrityksiin (pk-yritykset) liittyvän infrastruktuurin jälleenrakentaminen sekä julkisen ja yksityisen arkkitehtonisen perinnön jälleenrakentaminen ja kunnostaminen (yhdennetyt hankkeet). Nämä toimenpiteet ovat tukikelpoisia ainoastaan maanjäristyksen koettelemilla alueilla. Komissio hankkii jatkuvasti tietoja rakennerahastojen varojen käyttöön liittyvistä menettelyistä rahoituskumppanuuden yhteydessä ja erityisesti niiden seurantakomiteoiden kautta, joissa rahastot ovat mukana. Umbrian alueen seurantakomitea on viimeksi kokoontunut 9.12.1999, jolloin komitealle ilmoitettiin, että alue kykeni sitomaan sille määrätyn määrän kokonaisuudessaan säädetyssä määräajassa. Koska jälleenrakennustoimenpiteet päättyvät vasta 31.12.2001, töiden etenemistä koskevat tiedot eivät ole tyhjentäviä eivätkä lopullisia. Äskettäin tehdyn arvion mukaan kyseisellä alueella on valittu ja rahoitettu noin 3 000 jälleenrakennushanketta, joista noin kolmannes on edennyt fyysisen toteuttamisen vaiheeseen. Komissio ei tässä vaiheessa aio perustaa tilapäistä tutkintakomiteaa, koska se katsoo, että toteutettujen toimien seuranta ja valvonta rakennerahastojen toimenpiteistä annetuissa asetuksissa säädetyissä rajoissa on riittävää.